
  Richardnak és Trinának,


  tudjátok, miért


  Olyan láthatatlan horoggal és észrevehetetlen zsineggel kaptam el, amely elég hosszú, hogy a világ végéig kóborolhasson, mégis elég meghúzni a zsinórt, hogy visszatérjen.


  The Queer Feet, G. K. Chesterton


  MILO: Ó, igen, az efféle detektívtörténetekben a rendőrség mindig ostoba, igaz? Soha nem oldanak meg semmit. Csak egy amatőr nyomozó képes rájönni, mi történik valójában. De ez egy kitalált detektívregény. Ez tény.


  Sleuth, Anthony Shaffer


  Lord Quaint a kandallópárkányra tette a koktélpoharat, a kandallóba ürítette a pipáját, és hátat fordított a tűznek. A szoba fojtott csendjében a feszültség úgy hasított a levegőbe, mint egy ékkövekkel díszített sgian dubh – történetesen ilyen fegyverrel gyilkolták meg Crompton özvegy hercegnéjét. Az özvegy halálát övező számtalan, Watkinst, a helyi rendőrség főfelügyelőjét zavarba ejtő rejtély közül csupán egy volt, hogy pontosan hol sikerült a gyilkosnak hozzájutnia egy ilyen díszes skót pengéhez Délnyugat-Anglia eme félreeső zugában. Valójában a rendőr a halált okozó eszköz szokatlan jellege miatt kereste fel régi ökölvívó edzőtársát, hogy nem hivatalos segítséget kérjen tőle, ami Watkins nagy bosszúságára a hasonló esetekben már megoldáshoz vezetett. A kék egyenruhás srácokat korlátozták az eljárási formaságok, ám egy jó szimattal rendelkező amatőr gyakran képes volt olyan köveket felfordítani, ami a hivatásosak számára tilos volt, vagy amit eltitkoltak előlük.


  Ebben a pillanatban lord Quaint a szoba hátsó sarkából figyelte a rángatózó bajszú Watkinst, aki kezében jegyzetfüzettel állt az ajtó közelében, ahol Flanchberry rendőr őlordsága bebocsátására várt.


  Quaint megállt egy pillanatra, és szemrevételezte a társaságot, melynek tagjai közte és a felügyelő közt helyezkedtek el különböző laza testhelyzetben. A legtávolabbi sarokban – mondhatni, szinte rejtőzködött – gubbasztott őméltósága Biffy Blyth és idegesítő menyasszonya, lady Victoria. Nemesi címük dacára, szűkös anyagi helyzetük miatt sokat nyerhettek az özvegy grófné halálával, és a nyomozás korai szakaszában ők ketten voltak a nyomozó fő gyanúsítottjai. Mögöttük fenyegetően tornyosult Margeson, a főkomornyik, akinek a megfélemlítéssel szembeni közönye bosszantotta ugyan a rendőrséget, de néma engedetlensége igencsak lord Quaint kedvére volt. Tőle balra, kissé hátrébb – ahogy az a dolgok rendje szerint illendő – állt Mrs. Pemberton, a szakács, két teljesen egyforma szobalány, Ferris, a kertész, és az alkomornyik, akinek a nevét Quaint képtelen volt kiejteni, de aki a háború után menekültként érkezett Angliába, és beügyeskedte magát Crompton Hall cselédszállásának egyik fekhelyére. A személyzet számtalan alacsonyabb beosztású tagját Quaint a nyomozás szempontjából mellékesként felmentette a részvétel alól, és ők most a frissen elejtett vadból készült fogásokat készítették elő az ebédlőben.


  A tűzhelyhez legközelebb sorakoztak a nemesi címekkel felruházott alakok, akik mind valamilyen szintű rokonságban álltak az áldozattal. A hatvanévesnél idősebb és a tizenhárom éves – ő különösen szálka volt Quaint szemében – közötti korban lévő hat rokon közti családi hasonlóságot nem lehetett nem észrevenni. A férfiak (és nők) egyaránt hasonlítottak a kifakult portrékra, amelyek odakint díszelegtek a folyosói lépcső falán, mélyen ülő fekete szemüket sűrű, bozontos szemöldök árnyékolta, amely olyan fényűzően gömbölyded arcokon ült, amilyeneket Quaint még soha, egyetlen családban sem látott. Ha az egész országhoz hasonlóan szenvedtek is valamilyen, a háborút követő nélkülözéstől egy ilyen hosszú és barbár konfliktus után, Quaint akkor is nehezen tudta volna megállapítani, hogy ez pontosan Crompton Hall költségvetési kiadásainak mely tételeit sújtotta.


  Maga a herceg a helyiség közepén ült, sűrű, kék szivarfüstbe burkolózott, és egy sebesült párduc teljes vehemenciájával vonta össze a szemöldökét. Apró termetű neje megőrizte kimérten visszafogott közönyét, de azért szaporán pislogott – Quaint nem tudta megállapítani, vajon a maró füst vagy a veleszületett sajátosság az oka. A nő mellett az arisztokrata léhűtők következő generációja vonta magára a figyelmét: a gróf és a grófné három gyermeke, a dölyfös örökös, aggodalmas debütáns testvére és kifejezetten csintalan kishúguk. Végül, a család többi tagjától kissé távolabb a gróf nagybátyja, lord Arthur Kettering, aki mélységesen szánalmasan nézett ki a vacsorához felöltött szedett-vedett ruhájában. Quaint felületesen ismerte Ketteringet még Cambridge-ből, és mindig ámult, hogyan volt képes az öreg gróf öccseként végtelenül elégedetlennek maradni a helyzetével, mivel a bátyja halála után nem örökölt semmi mást, csupán a most elhunyt özvegy megvetését. Ha valakinek volt indítéka a hozzátartozói megölésére, hát az lord Arthur.


  –Kegyelmes uraim, méltóságos uram, tisztelt és nagyra becsült vendégek – kezdte Quaint, mit sem törődve azzal, hogy a megszólításai pontosak-e: nem hízelegni jött ide, hanem vádolni.


  –Igen, igen – dörmögött lord Arthur a háttérben. – Kihűl a galamb.


  Quaint nyomban megsemmisítő pillantást vetett lord Arthurra a panaszkodása miatt.


  –Attól tartok, a galamb kénytelen várni, amíg le nem leplezek egy egészen másfajta jómadarat.


  A szobalányok hallhatóan összerezzentek. A tizenhárom éves lady Petunia kuncogott. Az apja felmordult.


  –Azt mondja, megtalálta az emberét, lord Quaint? – kérdezte, és nehéz lélegzete utat tört magának a füstben.


  Quaint szelíden elmosolyodott.


  –Miből gondolja, hogy férfi, kegyelmes uram?


  A herceg meglepetten köszörülte a torkát, és vádlón nézett a feleségére.


  –Nem, nem – folytatta Quaint. – Nagyon könnyű elhamarkodott következtetést levonni anélkül, hogy először megvizsgálnánk a tekintélyes mennyiségű bizonyítékot, amelyeket a gyilkos akaratlanul hátrahagyott. A bizonyítékokat, amelyeket a rendőrségi kollégák szíveskedtek összegyűjteni, de amelyek jelentőségét elmulasztották észrevenni.


  Watkins főfelügyelő hangosan bosszúsat sóhajtott a szoba hátsó részében, amit Quaint egykedvűen figyelmen kívül hagyott.


  –Vegyük például a sgian dubh-t. Mint tudják, ez egy hagyományos skót tőr, amit manapság leginkább ünnepi és elegáns alkalmakkor viselnek a határtól északra. Az eset egyik legrejtélyesebb vonatkozása volt a tőr felbukkanása Crompton Hallban, amíg számításba nem vesszük az özvegy hercegné ideérkezése előtti múltját. Számomra gyorsan kiderült, hogy a család többi tagja nem ismerte a személyes történetét, ám a Debrett család egyszerű felkutatása feltárja, hogy a felmenői egy régen elveszett törzsi székhely őrzői voltak valahol Dunglochantól nyugatra. Ez az apróság kíváncsivá tett, vajon ellátogatott-e valaha az ősi fészekbe.


  A herceg újból hangoskodni kezdett.


  –Miről beszél, ember? A Cromptonokban nem folyik skót vér.


  –Ellenkezőleg, kegyelmes uram. Ha helyes a következtetésem – és nincs okom kételkedni a hitelességében –, ön anyai ágon maga Robert Bruce leszármazottja.


  –Marhaság – tört ki lord Arthur. – A dilis vénasszony nem skótabb, mint maga vagy én.


  Quaint újra metsző pillantást vetett rá.


  –A tények makacs dolgok, az özvegy grófné szellemi képességeiről alkotott véleményétől függetlenül.


  A herceg felállt, és odament Quainthez.


  –Még ha ez igaz is, mi köze a gyilkossághoz? Hogyan segít, ha ismerjük a skót származását?


  –Azonnal rátérek. Természetesen a fegyver különösen fontos szerepet játszik, de a puzzle-nek van egy másik kulcsfontosságú darabja, amit idáig szem elől tévesztettünk.


  –Miféle darab? Számomra elég egyértelműnek tűnik, mindig is az volt. Mindenki tudja, hogy Arthur bácsi gyűlölte a hercegnét, mert apámat részesítette előnyben vele szemben, és most, amíg mi vadászni voltunk, végre esélyt látott rá, hogy megszabaduljon tőle. Egyedül ő maradt a házban, és mire visszajöttünk, a hercegné halott volt.


  Quaint ragaszkodott hozzá, hogy a herceg visszaüljön a helyére, mielőtt ő maga folytatná a beszámolóját.


  –Igaz, hogy lord Arthur volt az egyetlen családtag, aki itthon maradt, de messze nem ő az egyetlen lehetséges személy.


  –Ne beszéljen rejtvényekben, ember!


  Quaint a családtagok mögötti fal előtt sorakozó szolgálók felé intett.


  –Rajta kívül legalább tizenkét ember volt itt vagy Crompton Hall közelében a gyilkosság időpontjában.


  A herceg újra felpattant.


  –Azt akarja mondani, hogy az egyik… barbár ölte meg az anyámat? – Elindult a felsorakozott személyzet felé, de a felesége bő szoknyája azonnal az útját állta.


  –Kegyelmes úr, szépen kérem, üljön le! – mondta Quaint enyhén ingerülten. A herceg visszaereszkedett a székére, és Quaint folytatta.


  –Én pusztán rávilágítok egy olyan látásmód korlátaira, amely nem hajlandó elismerni, hogy az alacsonyabb osztályok is az emberi lét teljes értékű résztvevői.


  –Nos, mert nem is azok, igaz? – motyogott lord Arthur.


  –Ha igazam van, nem sok évnek kell eltelnie, hogy a társadalom elfogadhatatlannak tartsa az ehhez hasonló észrevételeket. Néhány alsóbb osztálynak, jogosan vagy jogtalanul, már most is van szavazati joga, és könnyen előfordulhat, hogy minél inkább teret nyer az emancipáció, a nők annál inkább kifejthetik nyilvánosan a véleményüket.


  –Átkozott bolond progresszívok – kezdte a herceg, de a felesége a bordái közé bökte a könyökét, és újra elhallgattatta.


  –Mint mondtam, a lehetőségek tárháza rejtve marad, ha csak egyetlen, korlátozott nézőpont érvényesül. Amint rányílik valakinek a szeme a teljesebb képre, nagy valószínűséggel egyéb kilátások is megnyílnak. Így aztán megkérdezzük magunktól, milyen lehetséges szereplőgárda válik láthatóvá ebben a tágabb perspektívában? Természetesen itt a közvetlen rokonság – intett a hozzá legközelebb ülő három személy felé –, a lazább kapcsolatokkal együtt. – Biffy és döbbent jövendőbelije felé biccentett. – De ott vannak a háttérben segítő munkát végző szereplők, akik mindegyikének volt rá oka, hogy utálja az özvegy hercegnét. Ott van például Margeson és Mrs. Pemberton, akiknek a titkos viszonyára a hercegné őkegyelmessége rájött, és akik attól való félelmükben, hogy leleplezi őket, évekig kényszerű elnyomásban éltek. Vagy a szobalányai, Alice és Lily, akikkel már-már szadista megvetéssel bánt. Vagy Ferris, aki valaha remélte, hogy főlakájjá léptetik elő, de miután kalandba keveredett egy konyhalánnyal, a hercegné a kertbe száműzte, és ezt ő soha nem bocsátotta meg neki. És végül külföldről szakadt barátunk, akiről olyan keveset tudunk, akinek a hercegnővel való kapcsolatát csak gyanítjuk, és akinek borongós tekintete belső sötétségről árulkodik… akár gyűlöletnek is nevezhetnénk.


  A herceg hangosan köhécselt.


  –Tehát azt állítja, hogy ebben a szobában bárki tehette? A kérdés az, hogy melyikünk?


  –Aha! – mondta Quaint, és végre jelzett Flanchberry rendőrnek. – Nem feltétlenül ebben a szobában.


  A rendőr lendületes mozdulattal szélesre tárta az ajtót, amelyet eddig őrzött. Láthatóvá vált egy másik rendőr, aki az egyik kezét egy valóban nagyon fura egyénhez bilincselte. Minden szem a zömök, vörös arcú férfira szegeződött, aki talpig fehérben volt, a fején kis ellenzős sapkát viselt, és most az ajtóból morgott rájuk. Hosszú, lelapuló haj keretezte koromtól mocskos arcát, melyet többnapos borosta borított, és a szokásosnál jóval kevesebb foga volt.


  –Ó, ez Mac, a tejesember! – kiáltott fel kurtán Mrs. Pemberton, és ájultan esett össze.


  –Valóban, Mac, a tejesember – helyeselt lord Quaint, és intett a rendőrnek, hogy vigye a vádlottat a kandallóhoz. Ott, a fogvatartójához bilincselve megállt őlordsága mellett, az orra úgy rángott, mint egy kártevő rágcsálóé, és dacosan bámulta a helyiséget.


  –Vagy a teljes nevén kellene neveznem… Mr. McMorran?


  A herceg újra talpra ugrott.


  –McMorran? De hisz ez volt anyu leánykori neve! Ugye nem azt akarja mondani, hogy ez az ember a rokona?


  Lord Quaint szája sarka mosolyra húzódott.


  –Nemcsak a hercegné őkegyelmességének, hanem főméltóságodnak, méltóságod atyjának, és őkegyelmességének is. Ismerkedjen meg a bátyjával, Dougal!


  Eltartott néhány percig, mire elült a szobában a pokoli lárma. Flanchberry rendőrnek kellett megfékeznie és erőszakkal a széken tartania a herceget, aki ökölbe szorított kezét a megbilincselt tejesember felé lendítette. A hercegnét csupán egy jókora, öblös pohárnyi konyak térítette magához sokkos állapotából, melyet Margeson adott át neki, aki ezt követően – most, hogy fény derült a viszonyukra – visszatért, és gyengéden segédkezett a magához térő Mrs. Pembertonnak. Biffy és jegyese áthelyezték a széküket, hogy jobban lássák McMorrant; lord Arthur ültében belekuncogott a whiskyspoharába, és először az unokaöccsét, majd az új, nemkívánatos személyt, a herceg állítólagos törvénytelen bátyját figyelte. Amikor végre némiképp helyreállt a rend, lord Quaint előrelépett, és újra beszélni kezdett.


  –Ebben a szobában minden egyes embernek jó oka volt rá, hogy az özvegy hercegné halálát akarja. Kérem, vegyék figyelembe, hogy én semmilyen módon nem helyeslem a meggyilkolását, csupán a lehetséges indítékokat tárom fel. Mindannyiuk szerencséjére, Mr. McMorrannak hála, a halála iránt érzett vágyuk valósággá vált. Ha az ő szemével nézik a dolgokat, talán azt gondolja, hogy önök hálával tartoznak neki.


  –Bizonyára lehetne vitatkozni rajta, hogy McMorrannek volt-e joga megbántva érezni magát. Sajnálattal tájékoztatom a családot, hogy az özvegy hercegnének volt egy titka: fájdalommal tudatom, hogy sokkal jobban ismerte leendő férjét, mint azt az esküvőjükön elhitette a lelkésszel. Valójában egy évvel korábban adott életet az első gyermeküknek, amikor is hosszú ideig élvezte a felmenői vendégszeretetét Skóciában, hogy eltitkolja a terhességét. A fiút szép csöndben örökbe fogadta az egyikük, a hercegné pedig visszatért a régi életéhez, ahol senki nem sejtett semmit. De a fiatalember elérte a felnőttkort, eltökélte, hogy megtudja az igazságot a származásáról, és nekivágott a kimerítő felfedezőútnak… az útnak, amely végül ide vezetett, Crompton Hallba. Abból a fiatalemberből lett ez a szerencsétlen nyomorult, akit most maguk előtt látnak.


  A herceg kiszabadította a karját Flanchberry markából, és fenyegetően Quaintre szegezte a mutatóujját.


  –Azt ne mondja, hogy ez… ez… a rohadék nem csupán egy gyilkos bűnöző. Megölte az anyámat!


  –Így megkímélte önöket attól, hogy egész életükben megaláztatást kelljen elszenvedniük az özvegytől.


  A herceg keze lehanyatlott, és ő a székébe roskadt.


  Lord Arthur derűs hangon rázendített.


  –Volna egy kérdésem, ha megengedik.


  Quaint beleegyezően bólintott.


  –Tulajdonképpen hogy csinálta ez az ember, ez a McMorran? Elvégre ő a község tejesembere. Hogy remélhette, hogy megússza?


  Quaint a hátsó falnál sorakozó személyzethez fordult.


  –Mrs. Pemberton, mennyi ideje volt McMorran a falu tejesembere?


  Margeson talpra segítette a kedvesét, aki megigazította a kötényét, aztán válaszolt.


  –Ó, nem olyan régen, uram. Úgy három hete.


  –Három hete – ismételte Quaint. – Körülbelül akkoriban gyűlt össze ez a kis társaság a nyári szünidőre. És ugyanúgy volt bejárása a házba, mint a falu többi kereskedőjének?


  –Ó, igen, uram. Valahányszor elhívtak. Könnyedén észrevétlenül belopózhatott a főépületbe.


  –És pontosan ezt tette, a családi sgian dubh-val felfegyverkezve, miközben önök az özvegy hercegné halála napján vadászni voltak. Mondja csak, Mrs. Pemberton, mit tud ön Macről, a tejesemberről?


  –Nem sokat, uram. Azt mondta, Cornwall egyik kistelepüléséről származik, és olyan furcsa tájszólásban is beszélt, mint arrafelé mindenki, így nem volt okom kételkedni.


  –Ah, kedves Mrs. Pemberton. Az a furcsa tájszólás nem cornwalli kelta volt, mint gondolta, hanem rosszul leplezett skót akcentus valahonnan Dunglochantól nyugatra. Igazam van, Mr. McMorran?


  A patkányképű férfi hirtelen megindult Quaint felé, de a rendőr gyorsan megállította.


  –A fene egye meg, Quaint! – csattant fel. – Ha maga nincs, akkor megúsztam volna. Az a gonosz vén csoroszlya azt kapta, amit megérdemelt, azok után, hogy odadobott engem a presbiteriánus hittérítő harmad-unokatestvérének, holott mindez az enyém lehetett volna – intett tétován a fényűző környezet felé.


  –Sajnos, attól tartok, mindez soha nem lesz az öné – mondta Quaint, és a gonosztevő vállára tette a kezét. – A herceg helyesen fogalmazott: ön fattyúnak született, és soha nem is remélhette, hogy címet vagy vagyont örököl. És most a bosszúvágyó kapzsisága a bitófára juttatja. Ez az egyetlen lehetséges jutalma a gonoszságért, amit egy tejesember álcájában elkövetett. Ezt az árat kell megfizetnie a gyilkosságért.


  VÉGE


  Kedd

  


  Első fejezet

  


  A legmagasabb sarkú cipőben is talán csak 165 centis Bella Bourton volt a könyvesbolt olvasókörének legújabb tagja, de határozott véleményt formált mindenről. Választási lehetőségeket vázolt fel. Saját elképzelései voltak.


  –Nos, ez ragyogó volt – nyilvánította ki, miután a tér boltíves visszhangjában elhaltak a krimikirály fő művének utolsó szavai. – Soha nem gondoltam volna, hogy a tejesember az.


  –És épp ez a probléma – vágott közbe Stone professzor mély hangja. Előrehajolt a masszív karosszékben, és úgy nézett Bellára, mintha egy diákokkal teli osztályban tartana előadást. – Teljesen lehetetlen volt kitalálni, és ezért mélységes csalódást okoz a dénouement.


  A színpompás ruhát viselő férfi, aki Bella mellett ült az elnyűtt kanapén, közbevágott.


  –A szakmában ezt deus ex machinának nevezzük. Bár sosem vagyok biztos benne, hogy mahinának vagy makinának kell-e ejteni. Kemény vagy lágy betűvel, professzor, mit gondol?


  Bella érezte, hogy úgy apad az önbizalma, ahogy a gin eltűnik a lefolyóban.


  –Mit jelent ez a… deus ex… izé?


  –Csak, amit mondtam – válaszolt a professzor. – Mélységes csalódást okozott a dénouement.


  A másik karosszékben ülő Lauren barátságosan Bellára mosolygott.


  –Minden rendben van, kedves. Én sem tudtam, mit jelent.


  –Szó szerint Isten a masinán – mondta a professzor, hátrabillentette a fejét, az álla alatt sátrat formált az ujjaival, és ez a mozdulat kuncogásra késztette Bellát. Nyilvánvalóan intellektuálisnak akart látszani, de Bella szemében inkább csak komikusan fontoskodónak tűnt.


  –Az ókori görög tragédiák Istent alakító színészeit bonyolult szerkezeteket alkalmazva, csörlős emelővel juttatták fel a színpadra, ami gyors volt ugyan, de gyakran kevéssé meggyőző és kidolgozott.


  –Tanulsz valami újat – mondta Lauren, és újra Bella felé biccentett.


  –Vagy ez esetben valami régit – válaszolta a professzor.


  –Ha maga mondja – motyogta Bella, de nyomban meg is bánta, és attól tartott, esetleg felbosszantja a professzort. Kezdte kitárni analitikus szárnyait, de eközben nem szeretett volna felidegesíteni senkit. Ez a megközelítés talán nem tette őt biztos befutóvá a The Times fő irodalomkritikusi posztjára, de legalább jól érezte magát a bőrében.


  –Maga mit gondolt, Harrison? – kérdezte Lauren.


  A stílusosan öltözködő férfi a kanapén ülve felé fordult, és meglobogtatta a Kézbesített halál példányát, hogy nyomatékot adjon az álláspontjának.


  –Én ezúttal a professzorral értek egyet. Mármint, állítólag ennek a kriminek a detektívregények aranykorának a csúcsát kéne képviselnie, és egy ilyen nevetséges cselekményszállal hozakodik elő? Először is, sokkal többet kéne sejtetnie.


  –Azt hiszem, egyetértek, bár az ötödik fejezetben említést tett a tejesemberről – bólintott Lauren.


  –Az messze nem elég – mondta a professzor. – Ha a gyilkosra tesz valaki célzást, annak többnek kell lennie futólagos utalásnál. Még McMorran nevét sem említi meg, hogy kulcsot adjon az olvasónak. És honnan szerezte lord Quaint a háttér-információkat az özvegy hercegnéről? A család miért nem tudott a skót származásáról, amikor McMorran volt a leánykori neve? Nem, nem, ez igazán kiábrándító.


  Bella hallgatott. Elbűvölte a vita, de úgy érezte, hogy gyermetegnek és naivnak tűnne bármely hozzászólás a Quaint könyvesbolt olvasókörét alkotó, eszes társasághoz. Elvégre Stone professzor rutinos egyetemi oktató hírében állt, Harrison viharvert vonásai komoly élettapasztalatra utaltak, Lauren pedig nyilvánvalóan olvasottabb volt, mint amit zsenge évei sugalltak. Kétségtelenül Bella volt köztük a kakukktojás. Másrészt nehezen értette, hogyan lehet valaki csalódott egy egyszerű könyv befejezésétől. Az utolsó ember, akit csalódottnak nevezett volna, az a férje volt, miután a Norcester United a második körben kiesett a World of Parsnips Trophyból (közép-angliai divízió), de aztán gyengébb ellenféllel, nevezetesen a Northern Buckton Albionnal kellett megmérkőzniük, és reménykedtek egy tűrhetőbb kupaszereplésben, mielőtt az Albion csatára öt gólt rúgott a kapusuknak. A csalódottság őszintén szólva enyhe kifejezés. Trevort majdnem megütötte a guta.


  –És önnel mi a helyzet, Bella?


  Lauren hangja beférkőzött a gondolataiba, a karosszékben ülő harmincas fiatal nő szemébe nézett, akinek hosszú Rapunzel haja lazán hullott a vállára. Bella tudta, hogy a közeli iskola-előkészítő óvodában dolgozik kisegítőként, de most megpróbálta otthon elképzelni. Férjnél van? Leszbikus? Ki várja, amikor hazaér a könyvesboltból? Egyik kérdésre sem ismerte a választ, de rájött, hogy szeretné tudni.


  –Hogy mi van velem? – kérdezett vissza.


  –A könyv? Azt mondta, hogy ön szerint briliáns.


  –Ó, mit tudok én? Csupán megpróbálom egy kicsit kitágítani a látókörömet. Semmit sem tudok a gyilkossági rejtélyek működéséről. Valójában otthon kéne lennem, hogy teát főzzek Trevornak.


  –Határozottan nem – mondta Harrison, és előrenyújtotta a kezét, mintha egy autót akarna megállítani. – Én nem tudom, ki ez a Trevor, nem találkoztam vele, soha nem hallottam róla, de akárki legyen is, kétségtelenül el kellene készítenie a saját teáját, amikor maga itt van az olvasókörben. Miért törné magát a kedvéért, ha jobb dolga is van?


  Bella a védelmében elmondott rövid beszéd hallatán megremegett az elégtételtől, bár a fényes páncélú lovag szinte semmit sem tudott róla. Még csak másodszor találkoztak az első összejövetel óta, amelyen előző héten vett részt, és nem állt szándékában túl sokat elmondani a magánéletéről. Magát is meglepte, hogy egyáltalán említést tett Trevorról, de ráébredt, hogy az irodalom iránti közös érdeklődésük és a csoporttársak barátságos fogadtatása könnyen és gyorsan elnyerte a bizalmát. Kifejezetten jól érezte magát, még akkor is, ha reménytelenül bizonytalanul mozgott ebben a közegben. Harrison közbeszólásától most úgy érezte, indokolt a jelenléte, és elfogadják – sőt fontosnak érezte magát. Hirtelen rátört a vágy, hogy kimenjen a Norcester High Streetre, és kihirdesse, minden joga megvan hozzá, hogy itt legyen.


  Habár ezt Trevornak nem mondaná el.


  –Trevor a férjem – válaszolta, és már-már zavartan leszegte az állát. – Mindennap én készítem el a teáját.


  –Akkor talán ideje, hogy megtanulja megcsinálni magának – mondta Harrison minden irónia nélkül. – Mennyi ideje van férjnél?


  –Tizenkilenc éve. És három hónapja.


  –Nem mintha számolná?


  Bella erőtlenül felnevetett. Nagyon is számolta.


  A professzor megköszörülte a torkát.


  –Attól tartok, eltértünk a központi témánktól. Nagyon szeretnénk hallani, miért élvezte a Kézbesített halált.


  Bella nem feltétlenül hitt neki, de ez újabb példája volt a szívélyességüknek. Feljogosítva érezte magát, hogy véleményt nyilvánítson, bármilyen gyenge is legyen az.


  –Nézzék, tudom, hogy hármójuknak sokkal több tapasztalata van a hasonló könyvek olvasásában, mint nekem, de meg kell mondanom, hogy nekem minden igazán tetszett benne: a karakterek, Crompton Hall, a korszak. Még a befejezés is. Nekem tetszik, ahogyan lord Quaint szépen elvarrta a szálakat, és úgy árulta el mindenkinek, hogy ki a tettes, mintha mindvégig tudniuk kellett volna. – Vetett egy pillantást a professzorra. – A deus ex hogyishívják ellenére.


  –Nos, azt hiszem, nem véletlenül klasszikus – mondta a professzor. – Én személy szerint rettentő idegesítőnek találom az ilyesmit, de ha magának bejön…


  Bella… hogy is mondják? Reziliensnek érezte magát – ez az. Talán köze volt Lauren nagylelkűségéhez, Harrison buzdító beszédéhez vagy akár a professzor kevéssé elegáns meghátrálásához, de igazság szerint nem igazán érdekelte. Sokkal inkább önmagának érezte magát, mint évek óta bármikor, és megjegyezte magában, hogy köszönetet kell mondania az éles eszű, lelkes könyvesbolti üzletvezetőnek, aki szólt neki az olvasókörről, és múlt héten bátorította, hogy eljöjjön.


  –Imádják a rejtélyes gyilkossági történeteket – mondta a nő –, de biztos vagyok benne, hogy ha megkérdezi őket, hagyják magukat meggyőzni, hogy mást is kipróbáljanak.


  –Ó, nem, a krimik megfelelnek – válaszolta Bella, és az üzletvezető hajtókájára rögzített, hivatalos kitűzőjére pillantott, hogy megtudja a nevét. – Köszönöm, Felicity. Feltétlenül teszek egy próbát.


  A professzor letette a példányát az asztalra, és kikászálódott a karosszékből.


  –Jól van, újabb került le a listáról. Most már csak annyi a dolgunk, hogy eldöntsük, mit olvassunk legközelebb. Folytatjuk-e az aranykor felfedezését, vagy próbálkozzunk inkább valami kicsit modernebbel?


  –Milyen választási lehetőségek vannak? – érdeklődött Lauren, és nem mutatott rá hajlandóságot, hogy megmozduljon.


  A professzor újra leült, és előhúzott egy papírlapot a zakója belső zsebéből. Szemrevételezte a szemüvege fölött, és megszólalt.


  –Nos, maradhatunk vidéken egy baromfitenyésztő halálával, A legocsmányabb gyilkosság, vagy megpróbálkozhatunk a Zárt szoba rejtélyével.


  –Ó, ez úgy hangzik, mint egy Sherlock Holmes-történet – mondta izgatottan Lauren. – Imádom Sherlock Holmest.


  –Van rá különösebb oka? – kérdezte Bella.


  –Valójában igen. Amikor gyerek voltam, Watsonnak hívták a háziorvosunkat. Ezután nem állhattam meg, hogy belekezdjek Conan Doyle könyveibe, ugye?


  Harrison és a professzor felnevetett, tétován Bella is csatlakozott, hogy ne tűnjön ostobának. Természetesen hallott már dr. Watsonról – emlékezett a régi fekete-fehér filmekre Basil Rathbone-nal –, de felőle Conan Doyle lehetett volna akár Conan, a barbár is. Érezte, hogy elég sok mindent kellett bepótolnia.


  –Én inkább egy kissé színpadiasabbat szeretnék – mondta Harrison. – Valami igazán grandiózust.


  –Kiviheti a színészt a színházból… – mondta a professzor, és engedékenyen biccentett Harrison felé.


  –Tudják, még nem mentem nyugdíjba. Ezt pihenőnek hívják.


  Bella kíváncsisága felébredt.


  –Mióta pihen, Harrison?


  A szeme sarkából látta, hogy Lauren összerezzen.


  –Igen, nos, el kell gondolkodnom az ügynökváltáson – mondta Harrison borúsan. – Egyébként, van valami drámai?


  –Talán van pont ilyen – mondta a professzor még mindig a listát tanulmányozva. – Egy holttest egy kolostor alagsorában olyan nyomozást indít el, amely azzal fenyeget, hogy a római katolikus templom egész épületét lerombolja.


  –Ez nekem való drámai helyzetnek hangzik. Mi a címe?


  –És akkor jöttek az apácák.


  –Nagyon hosszú? – érdeklődött Bella. – Csak mert mindig is lassan olvastam, és nem szeretnék lemaradni a heti megbeszéléseken.


  –Körülbelül ezer oldal.


  –Kizárt, hogy elolvassam a következő hétre – mondta Bella kissé pánikba esve, és Laurenre nézett támogatásért. – A legutóbbi könyv is minden szabadidőmet igénybe vette, pedig csak háromszáz oldal volt.


  –Ne aggódjon, körülbelül az első száz oldalt fogjuk megbeszélni. A fiúk szeretnek felvágni a vaskos ajtótámaszokkal, de soha nem jutnak előrébb az olvasással, mint én.


  Harrison elszántan felállt, és a középső ujjával kétszer megkocogtatta a könyve borítóját.


  –Nos, be kell vallanom, nagyon örülök, hogy végeztem a Kézbesített halállal. Azt hittem, már soha nem leplezik le a gyilkost.


  –Egyetértek – mondta a professzor. – Szeretném azt gondolni, hogy ha valaha valóságos gyilkosságba keverednék, akkor sokkal jobb munkát végeznék a megoldással, mint lord Quaint.


  Árnyék suhant át az üzlethelyiséget az olvasószobától elválasztó, homályosan áttetsző plexifal mögött. Egy pillanattal később Felicity feje jelent meg az ajtóban. Észrevette Bellát, és fürkésző pillantást vetett rá.


  –Hogy van, Mrs. Bourton?


  –Köszönöm, remekül. Nagyon kedvesek hozzám.


  –Remélem, ezek a veteránok gondoskodnak róla, hogy jól érezze magát.


  Bella – ezúttal őszintén – felkacagott, és örült, hogy a többiek is nevetnek.


  Felicity a karórájára mutatott és a professzorhoz fordult.


  –Öt perc múlva zárok.


  A professzor bólintott, és felöltötte a legjobb szakkörvezető tanár arckifejezését.


  –Már megyünk is, Felicity. Köszönjük a vendégszeretetét, mint mindig. – Visszacsúsztatta a listát a zakója belső zsebébe, és levette a karosszék háttámlájára terített kabátját. – Akkor jöjjenek az apácák. Biztos vagyok benne, hogy Felicity félretesz nekünk négy példányt.


  –Nagyon szívesen – mondta Felicity, és belépett a szobába, hogy a többiek kimehessenek.


  Bella ment ki az ajtón utoljára.


  –Nagyon köszönöm, hogy ajánlotta a csoportot – mondta, Felicity karjára tette a kezét, és gyengéden megszorította. Nem először érzett hálát, amiért összeszedte a bátorságát, és pár héttel korábban, amikor megvett néhány Colleen Hoover-könyvet, beszélgetést kezdeményezett. Bellára nem jellemző, hirtelen elhatározás volt, de a nyilvánvaló siker hatására úgy gondolta, talán kicsit gyakrabban kéne átadnia magát a spontán döntéseknek. – Ha arra gondolok, hogy mostanában min megyek keresztül, azt hiszem, ez igazán életmentő lesz a számomra.


  –Ugyan, szóra sem érdemes – mondta Felicity széles mosollyal. – Ami nem öli meg, az megerősíti.


  –Ezt hogy érti? – tétovázott Bella.


  –Ó, csak egy mondás.


  Az utcán a könyvesbolt előtt néhány járókelő élvezte az alkonyat utolsó sugarait. Felicity vidáman elköszönt, és bezárta mögöttük a masszív ajtót. Az egyik első dolog, ami Bellát a Quaint könyvesboltba vonzotta, hogy korábban metodista kápolna volt. Még emlékezett azokra az időkre, amikor lelkesítő üzeneteket függesztettek ki, melyek arra buzdították az arra vetődőt, hogy Előzze meg az igazság hanyatlását – frissítse fel bibliai ismereteit, vagy Térjen be egy kis hitbéli megújulásra. A templomi padsorokat régóta felváltották a (főként) krimikkel telezsúfolt könyvespolcok, de megmaradt az óriási terület alapvető építészete és impozáns pompája, és ebben a pillanatban Bella hallotta, hogy az eredeti vasreteszek a helyükre csúsznak és a kulcs megfordul a zárban.


  A professzor gyorsan meglépett, eltűnt egy bolt melletti sikátorban, amely a város többszintes parkolóházához vezetett, Harrison fesztelenül integetett, és a legközelebbi villamosmegálló felé masírozott a dombról. Lauren még egy kicsit ácsorgott Bellával.


  –Nagyon örülök, hogy csatlakozott az olvasókörhöz – mondta. – Ezek ketten nagyon jó fejek, de a változatosság kedvéért jól jön a női társaság. És talán rá tudjuk venni őket, hogy hébe-hóba mást is olvassunk.


  Bella nem bánta. Figyelte Laurent, ahogy befordul a sarkon az utcába, ahol az autójával parkolt, és érezte, hogy máris változóban vannak a dolgok. Nagyon örült, hogy talán új társaságra lelt. Hátha a kedvességük és a támogatásuk segít enyhíteni a Trevor fojtogató elnyomása ellen folytatott folyamatos otthoni küzdelmet. Igen, még korai volt, de lehet, hogy tizenkilenc év után felfedez némi pislákoló fényt az alagút végén. Meglehet, hogy eljön az idő, amikor nem neki kell az összes ételt elkészítenie. Alig merte elképzelni, de hátha visszautasíthatja, hogy elkísérje egy futballmeccsre, és hallgassa a bárgyú és sértő kántálást a lelátókon. Alig két hét az olvasókörben új érzéseket ébresztett a lelke mélyén: a maga ura volt.


  Most már csak Trevort kellett meggyőznie.


  A buszmegálló felé sétált, azon töprengett, hogy mit mond majd neki pontosan, és ekkor a könyvesbolt felől vérfagyasztó sikoly hasított az esti homályba.


  [image: Álomgyár]


  [image: Nicole Trope]


  [image: Steve Cavanagh]


  [image: Hidasi Judit]


  [image: Chevy Stevens]


  [image: Heidi Perks]


  [image: Dandy Smith]


  [image: Freida McFadden]


  [image: Steve Cavanagh]


  [image: Freida McFadden]


  [image: Hadhazi]


  [image: Freida McFadden]

OEBPS/Images/image00035.jpeg
FREIDA McFADDEN
MILLIE CALLOWAY-SOROZAT

Freida McFadden New York Times, USA Today, #1 Amazon
bestsellerszerzé Millie Calloway-sorozata most eredeti borité-
val is megielenik. Mesterien csavaros és letehetetlen thrillerek,

melyek meghskkentik és megragadiak a kizénséget.






OEBPS/Images/image00034.jpeg
E

H AABRHA Zil AN A

DUBAJ GESAI

SOROZAT

Nyers és gyonyort”

HELPLINE READS

Hadhdzi Anita regénysorozatdban minden déntésnek
sulya van, és minden titok végzetes lehet. Készen dlisz
elmerilni ebben a szenvedéllyel és veszéllyel teli vilagban?





OEBPS/Images/image00033.jpeg
#1 NEW YORK TIMES BESTSELLER

FREIDA McFADDEN

Izgolom 65 s21ét tikok,

amikis] kiréz o hideg.”
CAFFEINE READ REPEAT

A New York Times, USA Today, Wall Street Journal és #1 Amazon best-
sellerszerzé Freida McFadden izgalmas thrillere o récsok magé csébit...
De vajon van menekvés, vagy rdkre rabok maradunk?






OEBPS/Images/image00032.jpeg
NEMZETKOZI BESTSELLERSZERZO

Steve Cavanagh

Steve Cavanag},

Steve Cavanagh Sunday Times bestsellerszerzé fesziilt

és fordulatos pszicholdgiai thrillere hétksznapi nokrsl

5261, akik veszélyes szovetséget kétnek, hogy egyma-

sért alljanak bosszut - miutan az élet mindkettSjket
a szakadék szélére sodorta.





OEBPS/Images/image00031.jpeg
#1 NEW YORK TIMES BESTSELLERSZERZD

FREIDA McFADDEN

A TOKELETES FIU

HNEN YoRr TIMESBESTSELLERsaengg

ERIKA CASSNEK TORELETES AZ ELETE. EGESZEN ADIIG,
AMIG EGY ESTE BE NEM CSENGET HOZZAJUK KET NYOMOZO.





OEBPS/Images/image00030.jpeg
DANDY SMITH
a masik n6vér

Egyetlen hatalmas hazugsdg

Dandy Smith cls6 magyarul megjelens regénye izgalmasan
fordulatos, letcheretlen és magival ragadéan sodro lendiilecd.





OEBPS/Images/image00029.jpeg
The Sunday Times bestsellerszerzé

DI PERKS

GILLY MACMILLAN, |

BESTSELLERSZERZO |

HOGYAN TALALOD MEG A LANYODAT,
HA SENKI SEM HISZI EL, HOGY ELTUNT?

Heidi Perks Sunday Times bestsellerszerz5 thrileranek minden
sora a kényvhoz ksti az olvasst. Es lehet, hogy az utolsd oldal
utin se engediel.





OEBPS/Images/image00028.jpeg
New York Times bestsellerszerzé

CHEVY STEVENS

Kerlelhetetlen és félelmetes. Kimerithetetlen
energick drhéza ez a kényv.”

CHEVY STEVENS

gaté, meredek

bbandsig feszilt





OEBPS/Images/image00027.jpeg
HIDASI JUDIT

CREVLIGETEN AZIGAZSAG
SOSEMMARAD SOKAIG A MELYBEN...

Hidasi Judit sikerszerzé hangulatos, romantikus szélak-

kal 6tsz6tt krimije o Duna-parti nyarakrsl, a kisvarosi

pletykakrél és a rejtélyekrs] messl, amelyek elsbb-utcbb
mindig a felszinre fornek.






OEBPS/Images/cover00036.jpeg
m M‘ I : K(lyll-kossa
or)yuesboltban ﬂ“l "





OEBPS/Images/image00026.jpeg
NEMZETKOZI BESTSELLERSZERZO

Steve Cavanagh

EODIE FLYNN - SORDZAT

Steve Cavanagh regényei paratlanul izgalmasak
és fordulatosak. A jogi krimik magasiskolaja, amely
minden pillanatban gondolkodasra 6szténzi az olvaset.





OEBPS/Images/image00025.jpeg
USA Today és Amazon bestsellerszerzo

NICOLE TROPE

NEKEM ELMONDHATSZ BARMIT

#1 Amazon bestsellerszerzs Nicole Trope letehetetlen

pszicholégiai thrillerében sosem tudhatod, hogy kinek

hihetsz. De ki hazudik? A megtért férj? Az eltant
feleség? Esetleg a terapeuta, aki ismeri a titkaikat?

